Twee gered toe gebou oorstroom | Maroela Media
Twee gered toe gebou oorstroom
Die Amanzimtoti-sakesentrum. Foto: Facebook
Twee vroue is Maandagmiddag uit 'n oorstroomde gebou in die Amanzimtoti-sakesentrum in KwaZulu-Natal gered.
Russel Meiring, woordvoerder van ER24, het gesê paramedici is deur die polisie na die toneel ontbied. "Hulle het gevind dat die grondverdieping van die gebou reeds tot heuphoogte oorstroom het."
Die paramedici het die grond- en eerste verdieping deursoek voordat hulle uiteindelik die twee vroue gevind het. "Die vroue is uit die gebou na die ambulans gedra waar hulle medies ondersoek is. Gelukkig was hulle ongedeerd," het Meiring gesê.
Swaar reën in Durban (Julie 2016). Foto: Rescue Care Paramedici
Intussen het Ceron Lennox, woordvoerder van Rescue Care Paramedici, gesê die swaar reën in die provinsie het sedert Saterdagnag chaos in en om Durban veroorsaak. "Hoewel die provinsie die reën baie nodig het, het ons 'n merkbare verhoging in botsings gesien sedert Saterdagaand," het sy gesê.
"Die meeste botsings het plaasgevind op die M7 tussen die N2 en die N3, op die M13 naby Westwood-winkelsentrum en op die N2 in 'n noordelike én suidelike rigting. 'n Modderstorting op die N2 naby die M7 het talle botsings veroorsaak. Gevolglik het verskeie motors op die snelweg onklaar geraak."
Sy het 'n beroep op motoriste gedoen om spoed te verminder, 'n groot volgafstand te handhaaf en seker te maak dat hul motors se kopligte en ruitveërs in goeie werkende toestand is.
Amanzimtoti Durban KwaZulu-Natal
SAUK-joernaliste: Uitspraak in Jhb verwag
Hoekom dink julle is daar 'n toename in ongelukke. Die die mens kan nie vir homself dink nie!!! Wanneer dit reen is die teer oppervlak so glad soos seep agv die olie en diesel op die paaie. Hou jou afstand moenie jaag nie en bly van mekaar se gatte af. Mense ek sien dit elke dag!!!! Die mens is die mees ongeskikste en ongeduldige ding op aarde. Gun mekaar ook net daai afstand en respek dan sal daar nie ongelukke wees nie